Karl Lagerfeld

Pôvod

Narodil sa v roku 1933 v nemeckom meste Hamburg ako jediné dieťa Otta a Elizabeth Lagerfeldtových. Jeho otec pochádzal zo švédskej rodiny pôsobiacej v investičnom bankovníctve a vlastný majetok získal, keď začal v Nemecku (odkiaľ pochádzala Lagerfeldtova matka) vyrábať kondenzované mlieko značky Glücksklee. Karl Otto sa narodil desať rokov po ich sobáši, keď bolo Elizabeth 42 a Christianovi 60 rokov. Mal jednu staršiu sestru, ktorá zomrela v roku 2015 v Spojených štátoch. Z predchádzajúceho zväzku otca mal Karl ešte jednu nevlastnú sestru. Podľa zverejneného rodného listu sa narodil 10. septembra 1933, on sám však tvrdil, že sa narodil až v roku 1938. Nemecké matriky nie sú verejne prístupné, ale nemecký denník Bild am Sonntag zverejnil rozhovory s jeho triednym učiteľom a spolužiakmi, ktorí potvrdili skorší dátum. Svoje pôvodné priezvisko Lagerfeldt (s „t“ na konci) si neskôr zmenil na Lagerfeld, pretože to „znelo viac obchodne“.

Súkromný život

Lagerfeld mal po dobu 18 rokov milostný vzťah s francúzskym šľachticom, „levom salónov“, krásavcom a modelom Jacquesom de Bascher (1951 – 1989), tvrdil však, že to nikdy nebol vzťah sexuálny. „Toho chlapca som nekonečne miloval, ale nikdy som s ním nemal fyzický kontakt“, vyhlásil Lagerfeld. Jacques de Bascher však mal pomer s iným slávnym módnym návrhárom, Yvesom Saint Laurentom. De Bascher zomrel na AIDS v roku 1989, pričom Lagerfeld zotrvával v poslednom štádiu choroby pri jeho lôžku v nemocničnej izbe.
So svojím súkromným majetkom odhadovaným v roku 2013 na 350 miliónov eur bol Lagerfeld vedený medzi 500 najbohatšími Nemcami.
Po dlhé roky bol Lagerfeld veľmi úzko spriatelený s princeznou Carolinou Monackou.
Jeho miláčikom v posledných rokoch života bola mačka Choupette z plemena Birma, narodená 18. augusta 2011, ktorá je biela s modrými očami a váži asi 3,5 kg. Lagerfeld porovnával jej oči so zafírom. Jej pôvodným majiteľom bol s ním spriatelený model Baptiste Giabiconi, ktorý ju Lagerfeldovi zapožičal počas svojho pobytu mimo Francúzska. Módny tvorca si však Choupette (meno znamená „sladká“) natoľko obľúbil, že mu ju Giabiconi nakoniec prenechal. Choupette má Lagerfeldom autorizovaný vlastný účet na špeciálnej sieti Twitter a v júli 2013 bola vyobrazená spoločne s modelkou Lindou Evangelista na titulnej stránke nemeckého vydania módneho časopisu Vogue. Aj po Lagerfeldovej smrti je Choupette materiálne veľmi dobre zaistená a má dvoch zamestnancov, ktorí sa o ňu starajú.

Úmrtie

Dňa 18. februára 2019 bol Karl Lagerfeld hospitalizovaný v americkej nemocnici na parížskom predmestí Neuilly-sur-Seine a nasledujúceho dňa ráno v 85. roku života zomrel. Príčinou jeho smrti bola rakovina pankreasu.

Vzťah ku knihám a k hudbe

Lagerfeld bol známy svojou láskou ku knihám a svojou vzdelanosťou. Vlastnil 300 000 kníh, ktoré boli rozdelené medzi sedem jeho sídiel. O každej knihe vedel, kde ju má.
Celú svoju kolekciu 60 000 hudobných CD nechal previesť do prehrávača iPod. V decembri 2004 vlastnil zhruba 70 týchto prehrávačov, rozmiestnených v jeho rezidenciách po celom svete. Bol autorom hudobného výberu s názvom Karl Lagerfeld: Les Musiques que j'aime (Karl Lagerfeld: hudba, ktorú milujem).

Diéta

Stal sa známym tiež svojou neuveriteľnou zmenou telesnej hmotnosti – počas 13 mesiacov schudol 42 kilogramov. „Jednoducho som sa zrazu chcel obliekať inak, chcel som nosiť veci od Hedi Slimane“, povedal. „Ale tieto strihy, predvádzané veľmi, veľmi úzkymi mladými modelmi a nie mužmi môjho veku, ma donútili zhodiť 40 kilogramov. Trvalo mi to presne trinásť mesiacov“. Diétu Lagerfeldovi presne na telo vytvoril dr. Jean-Claude Houdret. Z ich spolupráce potom vzišla kniha The Karl Lagerfeld Diet.